CELEX: 32019D0372
Language: hu
Date: 2019-03-05 00:00:00
Title: A Tanács (EU) 2019/372 végrehajtási határozata (2019. március 5.) Franciaország számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának a 2003/96/EK irányelv 19. cikkével összhangban történő engedélyezéséről

8.3.2019   
               
               
                  HU
               
               
                  Az Európai Unió Hivatalos Lapja
               
               
                  L 68/5
               
            
         A TANÁCS (EU) 2019/372 VÉGREHAJTÁSI HATÁROZATA
         (2019. március 5.)
         Franciaország számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának a 2003/96/EK irányelv 19. cikkével összhangban történő engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1), és különösen annak 19. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2007/880/EK tanácsi határozat (2) és 2013/192/EU tanácsi végrehajtási határozat (3) alapján Franciaország a 2003/96/EK irányelv 19. cikkével összhangban engedélyt kapott a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazására.
                  
               
                     (2)
                  
                  
                     Franciaország 2018. szeptember 26-án kelt levelében kérelmezte a kedvezményes energiaadó-mérték alkalmazásának engedélyezését az üzemanyagként használt ólommentes benzinekre, a 2007/880/EK határozat és a 2013/192/EU végrehajtási határozat alapján kialakult gyakorlat folytatásaként. A kedvezmény mértéke 1 EUR/hektoliter. Az engedélyt a 2019. január 1. és 2024. december 31. közötti időszakra kérik. Korzikán a benzinkutak ólommentes benzinnel való ellátása jelentős többletköltségekkel jár Franciaország kontinentális területéhez képest, ezért a végfelhasználói árak literenként több mint 0,10 EUR-val magasabbak a kontinensen alkalmazott áraknál.
                  
               
                     (3)
                  
                  
                     Az ólommentes benzinre vonatkozó kedvezményes adómérték alkalmazása hozzájárul ahhoz, hogy a fogyasztók számára Korzikán közel azonos feltételeket lehessen teremteni, mint a kontinentális területeken. Az intézkedés megfelel tehát a regionális és kohéziós szakpolitikai célkitűzéseknek.
                  
               
                     (4)
                  
                  
                     Az adókedvezmény nem haladja meg a korzikai fogyasztók által viselt szállítási és forgalmazási többletköltségek mértékének figyelembevételéhez szükséges szintet.
                  
               
                     (5)
                  
                  
                     Az adó végleges szintje megfelel a 2003/96/EK irányelvben előírt minimummértéknek, amely jelenleg 359 EUR/1 000 l (vagy 35,90 EUR/hl).
                  
               
                     (6)
                  
                  
                     A kérelmezett intézkedés az alkalmazásának hatálya alá tartozó megyék földrajzi távolságára és szigetjellegére, továbbá az adómérték csekély arányú csökkenésére tekintettel (amely a 2003/96/EK irányelvben foglalt minimummértékhez viszonyítva egyébként igen magas) nem ösztönöz kifejezetten az üzemanyag-beszerzés céljából történő odautazásra.
                  
               
                     (7)
                  
                  
                     Következésképpen az intézkedés a belső piac megfelelő működésének és a tisztességes verseny biztosítása szükségességének szempontjából elfogadható, és összeegyeztethető az Unió egészségügyi, környezetvédelmi, energiaügyi és közlekedési szakpolitikájával.
                  
               
                     (8)
                  
                  
                     Helyénvaló tehát a 2003/96/EK irányelv 19. cikke (2) bekezdése alapján engedélyezni Franciaország számára, hogy a Korzikán üzemanyagként használt és forgalmazott ólommentes benzinre 2024. december 31-ig kedvezményes adómértéket alkalmazzon.
                  
               
                     (9)
                  
                  
                     A 2003/96/EK irányelv 19. cikkének (2) bekezdéséből következően az említett cikk szerinti engedélyek szigorúan korlátozott időre adhatók.
                  
               
                     (10)
                  
                  
                     Az érintett megyék számára megfelelő mértékű jogbiztonság biztosítása érdekében az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács az Európai Unió működéséről szóló szerződés (EUMSZ) 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ezen engedélyt nem igazítják hozzá, e határozat az említett módosított általános rendszer szabályai alkalmazásának kezdőnapján hatályát veszti.
                  
               
                     (11)
                  
                  
                     Biztosítani kell, hogy az e határozathoz kapcsolódó adómérték-csökkentéseket Franciaország 2019. január 1-jétől kezdődően, a 2013/192/EU végrehajtási határozat szerinti korábbi intézkedéseket követően átmeneti időszak nélkül alkalmazni tudja. Ennélfogva a kérelmezett engedélyt 2019. január 1-jétől kezdődő hatállyal kell megadni.
                  
               
                     (12)
                  
                  
                     Ez a határozat nem érinti az állami támogatásokra vonatkozó uniós szabályok alkalmazását,
                  
               ELFOGADTA EZT A HATÁROZATOT:
         
            1. cikk
            Franciaország a Korzika megyéiben üzemanyagként használt és forgalmazott ólommentes benzinre vonatkozó adómértékre legfeljebb 1 EUR/hl kedvezményt alkalmazhat.
            A túlkompenzálás elkerülése érdekében a kedvezmény nem haladhatja meg a kontinentális Franciaországban felmerülő költségeken felül fellépő, a Korzika megyéi által viselt szállítási, raktározási és forgalmazási többletköltségeket.
            A kedvezményes adómértéknek összhangban kell állnia a 2003/96/EK irányelvben foglalt kötelezettségekkel és különösen az annak 7. cikkében említett minimummértékekkel.
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2019. január 1-jétől kell alkalmazni.
            Ez a határozat 2024. december 31-én hatályát veszti.
            Ha azonban a Tanács az EUMSZ 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez az e határozat 1. cikkében megadott engedélyt nem igazítják hozzá, e határozat a módosított rendszer szabályai alkalmazásának kezdőnapján hatályát veszti.
         
         
            3. cikk
            Ennek a határozatnak a Francia Köztársaság a címzettje.
         
         
            Kelt Brüsszelben, 2019. március 5-én.
            
               
                  a Tanács részéről
               
               
                  az elnök
               
               G.L. GAVRILESCU
            
         
         
            (1)  HL L 283., 2003.10.31., 51. o.
         
         
            (2)  A Tanács 2007/880/EK határozata (2007. december 20.) a 2003/96/EK irányelv 19. cikkével összhangban Franciaország számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának engedélyezéséről (HL L 346., 2007.12.29., 15. o.).
         
            (3)  A Tanács 2013/192/EU végrehajtási határozata (2013. április 22.) a Francia Köztársaság számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának a 2003/96/EK irányelv 19. cikkével összhangban történő engedélyezéséről (HL L 113., 2013.4.25., 13. o.).